作者:王邁
標題:賀新郎
內容:曾侍螭頭立。吐危言、嬰鱗編虎，扶持鰲極。誰煉精金鑄剛卯，氣節毅然鎮國。肯顧戀、眼前官職。碧水丹山持翠節，這福星、特為吾閩出。發義廩，無難色。如今世道難扶植。直還他、溫公德量，魏公風力。此事又關宗社福，仍系蒼生休慼。且稱壽、公生人日。煉得內丹成熟後，看河車、常運方瞳碧。五百歲，作良弼。